NARIADENIE KOMISIE (EÚ) 2022/1321

z 25. júla 2022,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí fluoridového iónu, oxyfluorfenu, pyroxsulámu, chinmeraku a fluoridu sulfurylu v alebo na určitých produktoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) fluoridového iónu, oxyfluorfenu, pyroxsulámu, chinmeraku a fluoridu sulfurylu boli stanovené v časti A prílohy III k nariadeniu (ES) č. 396/2005.

(2) Pokiaľ ide o oxyfluorfen, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Odporučil znížiť MRL v prípade citrusových plodov, orechov stromových, jadrového ovocia, kôstkového ovocia, hrozna, stolových olív, ebenovníka rajčiakového, granátových jabĺk, cibule, hlávkovej hlúbovej zeleniny a slnečnicových semien. Pri ostatných produktoch úrad odporučil zachovať súčasné MRL. Keďže spotrebiteľom nehrozí žiadne riziko, MRL by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom.

(3) V prípade pyroxsulámu úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Odporučil zachovať existujúce MRL na úrovni špecifického limitu detekcie (LD) alebo štandardnej MRL. V prípade niektorých komodít si špecifické LD vyžadujú vzhľadom na analytickú uskutočniteľnosť úpravy na vyššie hodnoty. Tieto LD by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom.

(4) V prípade chinmeraku úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Navrhol zmeniť definíciu rezídua v prípade rastlinných produktov a medu na sumu chinmeraku a jeho metabolitov BH 518-2 a BH 518-4 vyjadrenú ako chinmerak. Odporučil znížiť MRL v prípade koreňov cukrovej repy, svaloviny (ošípaných, hovädzieho dobytka, oviec, kôz, koňovitých, hydiny), tuku (ošípaných, hovädzieho dobytka, oviec, kôz, koňovitých, hydiny), pečene (ošípaných, hydiny), bravčových obličiek, mlieka (dobytka, oviec, kôz, koní) a vtáčích vajec. V prípade ostatných produktov odporučil existujúce MRL zvýšiť alebo zachovať. Keďže spotrebiteľom nehrozí žiadne riziko, uvedené MRL by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Úrad dospel k záveru, že v prípade MRL pre pečeň a obličky prežúvavcov a koňovitých chýbajú niektoré informácie a je potrebné ďalšie posúdenie manažérmi rizík. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(5) V prípade fluoridu sulfurylu úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (5). Navrhol predbežne zachovať dve existujúce definície rezídua (fluorid sulfurylu a fluoridový ión), keďže na ich potvrdenie sú potrebné ďalšie údaje. Takisto dospel k záveru, že v prípade MRL fluoridu sulfurylu a fluoridového iónu pre všetky komodity uvedené v prílohe I k nariadeniu (ES) č. 396/2005 chýbajú niektoré informácie a je potrebné ďalšie posúdenie manažérmi rizík. Vzhľadom na dodatočné údaje z monitorovania, ktoré poskytli prevádzkovatelia potravinárskych podnikov, a keďže neexistuje riziko pre spotrebiteľov, MRL pre bylinné nálevy, šípky, plody bazy čiernej a „bazalku a jedlé kvety“ by sa mali stanoviť v prílohe II k nariadeniu (ES) č. 396/2005 na existujúcej úrovni. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(6) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (CXL), MRL by sa mali stanoviť na úrovni špecifického LD alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(7) Komisia viedla s referenčnými laboratóriami Európskej únie pre rezíduá pesticídov konzultácie o potrebe upraviť určité LD. Pri viacerých látkach tieto laboratóriá uznali, že v prípade určitých komodít si technický rozvoj vyžaduje stanovenie špecifických LD.

(8) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(9) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky sa zohľadnili.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty, ktoré boli vyrobené pred úpravou MRL a v prípade ktorých z informácií vyplýva, že je zachovaná vysoká úroveň ochrany spotrebiteľa.

(12) Predtým ako sa začnú upravené MRL uplatňovať, mala by sa poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyrobené v Únii alebo dovezené do Únie pred 21. februárom 2023.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 21. februára 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 25. júla 2022 Za Komisiu predsedníčka Ursula VON DER LEYEN

(1) Ú. v. EÚ L 070, 16.3.2005, s. 1.

(2) Európsky úrad pre bezpečnosť potravín; Reasoned opinion on the review of the existing maximum residue levels for oxyfluorfen according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí oxyfluorfenu podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(10):6269.

(3) Európsky úrad pre bezpečnosť potravín; Reasoned opinion on the review of the existing maximum residue levels for pyroxsulam according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí pyroxsulámu podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(10):6260.

(4) Európsky úrad pre bezpečnosť potravín; Reasoned opinion on the review of the existing maximum residue levels for quinmerac according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí chinmeraku podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(10):6257.

(5) Európsky úrad pre bezpečnosť potravín; Reasoned opinion on the review of the existing maximum residue levels for sulfuryl fluoride according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí fluoridu sulfurylu podľa článku 12 nariadenia (ES) č. 396/2005]. Vestník EFSA (EFSA Journal) (2021) 19(1):6390.